**Alice Babette Toklas**, nada en San Francisco (California) o 30 de abril de 1877 e finada en París o 7 de marzo de 1967, foi a parella, compañeira e confidente de Gertrude Stein.

Traxectoria
-----------

### Primeiros anos

Alice B. Toklas naceu en San Francisco nunha familia polaca xudía de clase media. O seu avó paterno era rabino, cuxo fillo Feivel (habitualmente coñecido como Ferdinand) Toklas se mudara a San Francisco en 1863. En 1876, Ferdinand Toklas casou con Emelia Levinsky e tiveron dous fillos, Alice e o seu irmán Clarence Ferdinand (1887-1924).

En 1890 a familia Toklas mudouse a Seattle, onde o seu pai era socio de Toklas, Singerman and Company. Toklas asistiu a escolas de Washington, incluído Mount Rainier Seminary, e durante un breve período estudou música na Universidade de Washington. Cando a súa nai enfermou, a familia volveu a San Francisco. A súa nai morreu en 1897, con 41 anos.

### Relación con Gertrude Stein

Cinco meses despois do devastador terremoto de San Francisco de 1906, Toklas deixou a cidade e marchou a París. Coñeceu a Stein en París o 8 de setembro de 1907, xusto o día que chegou á cidade. Xuntas formaron un grupo que atraeu a xeración de expatriados norteamericanos, como Ernest Hemingway, Thornton Wilder e Sherwood Anderson, así como pintores representativos do movemento de vangarda, como Picasso, Matisse e Braque.

Para Stein, Toklas foi a súa confidente, amante, cociñeira, secretaria, musa, editora, crítica e administradora, mais mantívose fóra dos focos, vivindo baixo a sombra de Stein durante moitos anos ata que Stein publicou as súas memorias en 1933 baixo o título *The Autobiography of Alice B. Toklas*. Este converteuse no maior éxito de vendas de Stein. Ambas pasaron o resto das súas vidas xuntas, ata o pasamento de Stein.

### Despois de Stein

Logo da morte de Gertrude Stein en 1946, Toklas publicou o seu propio libro de memorias en 1954 nun volume que mestura episodios da súa vida con receitas, titulado *The Alice B. Toklas Cookbook*. A receita máis célebre que contén o libro (unha contribución do seu amigo Brion Gysin) chámase "Fudge de haxix", e é unha mestura de froitas, noces, especias e marihuana. Esta receita provocou que frecuentemente se chamase "brownie de Alice B. Toklas" os pasteis que se fan mesturando cánnabis nos ingredientes.

Este libro de receitas continuouse a editar dende que apareceu por primeira vez. A receita aparece na primeira edición e na edición británica do libro, mais foi eliminada nas impresións posteriores. En 1958 apareceu un segundo libro de receitas, mais Toklas non o consideraba como da súa autoría xa que o editor Poppy Cannon, da revista *House Beautiful*, o editara e modificara considerablemente. Ademais destes libros, Toklas tamén escribiu artigos para os diarios *The New Republic* e *The New York Times*.

En 1963 publicou a súa autobiografía, *What Is Remembered*, que remata abruptamente coa morte de Gertrude Stein, asentando así o feito de que Stein foi o amor da súa vida. Os seus anos de vellez foron difíciles debido á deterioración da súa saúde e aos problemas financeiros. Estes agraváronse polo feito de que os herdeiros de Stein lle quitaran as pinturas que lle deixara á súa morte. Máis tarde, Toklas converteuse ao catolicismo.

Cando faleceu, Toklas tiña 89 anos e foi enterrada no cemiterio do Père-Lachaise en París. O seu nome foi gravado na parte posterior da tumba de Stein.

Legado
------

*I Love You, Alice B. Toklas*, filme protagonizado por Peter Sellers estreado en 1968, recibe o seu nome polos brownies de cánnabis de Toklas, que teñen un papel significativo no argumento.

O Alice B. Toklas LGBT Democratic Club é unha organización política fundada en San Francisco en 1971.

Samuel Steward, que coñeceu a Toklas e Stein na década de 1930, editou *Dear Sammy: Letters from Gertrude Stein and Alice B. Toklas* (1977), e tamén escribiu dúas novelas de misterio con Stein e Toklas como personaxes, *Murder Is Murder Is Murder* (1985) e *The Caravaggio Shawl* (1989).

O San Francisco Board of Supervisors votou en 1989 renomear un bloque de Myrtle Street entre Polk Street e Van Ness Avenue en San Francisco como Alice B. Toklas Place, xa que Toklas naceu a un bloque de distancia de O'Farrell Street.

Toklas foi interpretada por Wilfrid Brambell no filme sueco de 1978 *The Adventures of Picasso*, por Linda Hunt no filme de 1987 *Waiting for the Moon*; por Alice Dvoráková na serie de televisión de 1993 *The Young Indiana Jones Chronicles* e por Thérèse Bourou-Rubinsztein no filme de 2011 *Midnight in Paris*.

Notas
-----

1. ↑  Malcolm, Janet. "Strangers in Paradise: How Gertrude Stein and Alice B. Toklas got to Heaven". *The New Yorker*. Consultado o 15 de marzo de 2018.
2. ↑  Souhami, Diana – *Gertrude and Alice: Gertrude Stein and Alice B.Toklas*, Londres: Pandora, 1991. ISBN 978-0044408338
3. ↑  "Alice B. Toklas Life Stories, Books, & Links". Todayinliterature.com. Arquivado dende o orixinal o 1 de marzo de 2014. Consultado o 4 de decembro de 2013.
4. ↑  Eplett, Layla. "Go Ask Alice: The History of Toklas’ Legendary Hashish Fudge". *Scientific American Blog Network* (en inglés). Consultado o 2019-02-08.
5. ↑  Wilson, Scott. *Resting Places: The Burial Sites of More Than 14,000 Famous Persons*, 3d ed.: 2 (Kindle Locations 44876-44877). McFarland & Company, Inc. Publishers. Kindle Edition
6. ↑  Linzie, Anna (2006). *The True Story of Alice B. Toklas: A Study of Three Autobiographies*. University of Iowa Press. ISBN 978-0-87745-985-9.
7. ↑  Herscher, Elaine (1 de xullo de 1998). "Paving the Way for Gays: S.F. may name street for lesbian Alice B. Toklas". *San Francisco Chronicle*. Consultado o 8 de novembro de 2009.
8. ↑  "Board of Supervisors : September 22, 1998". City and County of San Francisco. 22 de setembro de 1998. Consultado o 8 de novembro de 2009.
9. ↑  """American Playhouse" Waiting for the Moon (TV Episode 1987) - IMDb".
10. ↑  ""The Young Indiana Jones Chronicles" Paris, September 1908 (TV Episode 1993) - IMDb".
11. ↑  "Midnight in Paris (2011) - IMDb". Consultado o 2022-02-01.

Véxase tamén
------------

|  |  |
| --- | --- |
|  | A Galipedia ten un portal sobre: ***Diversidade sexual*** |

### Bibliografía

* Malcolm, Janet; *Two Lives (Gertrude and Alice)*; Yale University Press; setembro de 2008; 240 pp; ISBN  978-0300143102
* Simon, Linda. *The Biography of Alice B. Toklas*. Lincoln: University of Nebraska Press, 1991. ISBN 978-0803292031
* Souhami, Diana. *Gertrude and Alice*. Londres: Pandora, 1991. ISBN 978-0044408338
* Stendhal, Renate (ed.). *Gertrude Stein In Words and Pictures: A Photobiography*. Algonquin Books, 1989. ISBN 0-945575-99-8; ISBN 978-0-945575-99-3

### Ligazóns externas

* Gertrude Stein and Alice B. Toklas Papers From the collection of the Beinecke Rare Book and Manuscript Library at Yale University
* Alice B. Toklas Collection from the Manuscript Division of the Princeton University Library
* Alice Babette Toklas from the Jewish Women's Archive
* Blog discussing Gertrude Stein written by Gertrude Stein scholar, Renate Stendhal, author of "Gertrude Stein in Words and Pictures"
* San Francisco Block Book (1894) page 107 showing Western Addition, Block 60, Louis Levinsky residence (922 O'Farrell Street, home of Mr. Levinsky's teenage granddaughter, Alice B. Toklas)
* A link to the Alice B. medal website

|  |  |
| --- | --- |
| Control de autoridades | 
* Wd: Q179122
* WorldCat
* VIAF: 5059351
* BIBSYS: 90140713
* BLBNB: 000369498
* BNE: XX1137456
* BNF: 128431208
* CANTIC: a20219659
* CiNii: DA06053611
* DeutscheBio: 119206463
* Discogs: 3883765
* EBID: ID
* FAST: 4278
* FemBio: 27156
* GND: 119206463
* ISNI: 0000 0001 1020 3686
* LCCN: n50013863
* LibraryThing: toklasaliceb
* NDL: 00712212
* NKC: xx0033976
* NLA: 35551871
* NLG: 277175
* NNDB: 000115396
* NPG: mp62059
* NTA: 069914583
* OL: OL222407A
* PTBNP: 1608718
* SELIBR: 249897
* SNAC: w6bw85rv
* SUDOC: 050134817
* ULAN: 500524236
* UNZ: ToklasAliceB
* WikiTree: Toklas-1

 |